Ma nafx kif tista' tasal li tmaqdar dan il-baġit li għadu kif ġie ppreżentat. Ir-raba' baġit ta' Gvern Laburista ġie mgħammed bħala baġit soċjali. Nirrifjuta l-kummenti li baġits oħra Laburisti ma kinux jindirizzaw il-faxxa tal-poplu l-aktar vulnerabbli bħal ma naqbilx ma' min jgħid li dan il-baġit nesa lill-persuni li jaqgħu fil-faxxa tan-nofs. Fil-baġits preċedenti, Gvern Laburista indirizza l-faxex vulnerabbli b'diversi miżuri bħaż-żieda fil-pensjonijiet, l-introduzzjoni tal-In-Work Benefit, irfigħ mit-taxxa għan-nisa li daħlu fid-dinja tax-xogħol għall-ewwel darba, ingħataw €400 fis-sena għal kull tifel jew tifla li jgħixu f'familji bi qligħ baxx, traħħis fl-uniformijiet, żdiedet fiċ-children's allowance, childcare b'xejn u l-breakfast club. Dan il-baġit ma nesiex lill-middle class. Irridu nfakkru li baġits preċedenti Laburisti inċentivaw bil-bosta din il-faxxa bit-tnaqqis fit-taxxi għal darba darbtejn, b'inċentivi li jgħinu n-negozji u jnaqqsu il-burokrazija. Kellna l-eliminazzjoni tat-taxxa tal-boll fuq l-ewwel dar residenzjali mixtrija u ċertament ma nistgħux ninsew it-traħħis tal-kontijiet tad-dawl u l-ilma li kienu ta' fejda għal kulħadd. Dan il-baġit reġa' għolla l-istipendji, reġa' ta inċentivi għall-investiment f'enerġija nadifa, inċentiva bi tnaqqis fit-taxxi għall-meta negozju jiġi trasferit fuq l-ulied, żgħażagħ li jagħlqu 18-il sena għandhom sena servizz ta' tal-linja b'xejn u reġa' ħafer it-taxxa tal-boll fuq il-first time buyers. Dawn kollha inċentivi li jibbenfika minnhom kulħadd partikolarment il-faxxa tan-nofs tas-soċjetà Maltija. Imma l-għaġeb ta' dan il-baġit huwa li ngħataw dawn l-inċentivi u miżuri soċjali kollha però n-nefqa ma kinitx se żżid fid-defiċit nazzjonali anzi għall-kuntrarju xorta se nnaqqsu dan id-defiċit. Kulħadd jaf iroxx. Biex troxx ma tridx għerf. Is-superjorità ekonomika fi gvern toħroġ meta troxx u xorta jirnexxilek tnaqqas id-defiċit. U dak li jagħmel lill-Oppożizzjoni bitter għax ma tifhimx kif tagħmel baġit bħal dan mingħajr ma żżid id-defiċit u titlef il-boxxla ekonomika ta' pajjiżna. Huma esperti biex jgħajtu li 'money no problem'. Kienu jgħidulna li jekk hemm bżonn niddejnu, niddejnu u mbagħad iħallsu wliedna. Jekk hemm bżonn jogħlew il-prezzijiet jogħlew u jekk hemm bżonn jogħlew il-kontijiet tad-dawl, jogħlew bil-qalb. Dan il-Gvern huwa sensittiv għall-persuni li jinsabu fl-ogħla livell ta' vulnerabilità. Battalja kontra l-marda tal-kanċer bis-serjetà. Pazjenti morda bil-kanċer se jingħataw leave speċjali waqt it-teħid tal-kura tagħhom filwaqt li l-mediċina kollha tal-kanċer se tingħata b'xejn. Bdew il-pjanijiet għall-sptar pedjatriku u se jitkompla x-xogħol għar-rinovazzjoni tal-isptarijiet ta' St. Luke's, Karen Grech u l-isptar ta' Għawdex. Is-saħħa għal dan il-Gvern hija imperattiva fejn ma teżistix aktar il-problema tal-pilloli out of stock. Tant kemm hu hekk li issa l-Oppożizzjoni ħarġet b'waħda ġdida li l-Gvern qed joffri pilloli generics u dawn huma mediċina inferjuri. Tajba wkoll! Malta għandna industrija farmaċewtika b'saħħitha u li dawn jipproduċu pilloli generics. Bil-kejl tal-Oppożizzjoni, dawn il-fabbriki mela qed jipproduċu l-imbarazz u kura inferjuri. Il-karru tal-kritika qarsa tal-Oppożizzjoni għal dan il-baġit rabat mar-roħs fil-kontijiet tad-dawl u l-ilma. L-esponenti tal-Oppożizzjoni qalulna li dan ir-roħs kien mistenni anzi waslu biex qalu li kulħadd ixxukkjat għax dan ir-roħs ma sarx. Vera jrid ikollok wiċċek joqgħod biex titlob roħs fil-kontijiet tad-dawl meta sa tliet snin u nofs ilu kienu jgħidu li dan ir-roħs huwa 'Alice in Wonderland,' 'il-gimmick tal-millenju,' li roħs ma jistax isir u rridu nidraw il-kontijiet għolja. Issa dawru d-diska u qalulna li r-roħs jista' jsir, grazzi għalihom minħabba il-power station tal-BWSC u l-interconnector. Il-fatt hu li huma kienu jafu li dan l-iffrankar kien fattibbli. Imma huma kienu komdi li nibqgħu nixtru ż-żejt u nużaw l-HFO, l-aktar fjuwil li jniġġes. Dażgur, u dak iġib il-commissions. L-iffrankar minn fuq l-interconnector kienu forsi jużawh biex jippruvaw jindirizzaw il-biljun ewro dejn li kellha l-Enemalta. U anki din il-premessa jiġini dubju fuqha għax dawn qas kienu kapaċi jħallsu l-ewwel power station ta' Delimara f'25 sena. Kien dan il-Gvern li beda jindirizza d-dejn fuq din l-ewwel power station meta din l-istess power station waslet biex tingħalaq. Fi stħarriġ li għamlet il-gazzetta MaltaToday u li ġie ppublikat fil-5 ta Ġunju 2016 jinstab li filwaqt li f'survey simili li sar fi Frar 2010, 50% tal-popolazzjoni kienet preokkupata fuq il-kontijiet għolja tad-dawl u l-ilma, fl-istħarriġ li sar lejn nofs Mejju li għadda, dan naqas għal inqas minn 1%. Dik hi d-diżonestà politika rampanti lejn il-poplu li għandhom l-Oppożizzjoni. Jaħsbu li n-nies jinsew, jaħsbu li n-nies ma jaqrawx, jaħsbu li n-nies boloh.